**Έκθεση της Κοινοβουλευτικής Επιτροπής Παιδείας και Πολιτισμού για τα νομοσχέδια «Ο περί Τεχνολογικού Πανεπιστημίου Κύπρου (Τροποποιητικός) Νόμος του 2022» και «Ο περί Μεταφοράς Προσωπικού του Ανώτερου Ξενοδοχειακού Ινστιτούτου Κύπρου στο Τεχνολογικό Πανεπιστήμιο Κύπρου Νόμος του 2022»**

**Παρόντες:**

 Παύλος Μυλωνάς, πρόεδρος Χρίστος Χριστοφίδης

 Χρύσανθος Σαββίδης Χρίστος Χριστόφιας

 Γιώργιος Κάρουλλας Ανδρέας Αποστόλου

 Μάριος Μαυρίδης Αλέκος Τρυφωνίδης

 Πρόδρομος Αλαμπρίτης Αντρέας Θεμιστοκλέους

 Η Κοινοβουλευτική Επιτροπή Παιδείας και Πολιτισμού μελέτησε τα πιο πάνω νομοσχέδια σε έξι συνεδρίες της, που πραγματοποιήθηκαν μεταξύ 25 Μαΐου 2022 και 29 Ιουνίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Πολιτισμού, Αθλητισμού και Νεολαίας, της Διεύθυνσης Ανώτερης και Ανώτατης Εκπαίδευσης του ίδιου υπουργείου, του Υπουργείου Οικονομικών, του Υφυπουργείου Τουρισμού, εκπρόσωποι της Νομικής Υπηρεσίας της Δημοκρατίας, ο Δήμαρχος Πάφου, εκπρόσωποι του Τεχνολογικού Πανεπιστημίου Κύπρου (ΤΕΠΑΚ), του Ανώτερου Ξενοδοχειακού Ινστιτούτου Κύπρου (ΑΞΙΚ), του Παγκύπριου Συνδέσμου Ξενοδόχων (ΠΑΣΥΞΕ), του Παγκύπριου Συνδέσμου Διευθυντών Ξενοδοχείων (ΠΑΣΥΔΥΞΕ), του Παγκύπριου Συνδέσμου Ιδιοκτητών Κέντρων Αναψυχής (ΠΑΣΙΚΑ), του Συνδέσμου Τουριστικών Επιχειρήσεων Κύπρου (ΣΤΕΚ), των συνδικαλιστικών οργανώσεων ΠΑΣΥΔΥ, ΠΕΟ και ΣΕΚ, της Φοιτητικής Ένωσης ΑΞΙΚ (ΦΕΝΑΞΙΚ), της Συντεχνίας Ακαδημαϊκού Προσωπικού του ΤΕΠΑΚ (ΣΑΠ-ΤΕΠΑΚ) και της Συντεχνίας Διοικητικού Προσωπικού του ΤΕΠΑΚ.

 Σημειώνεται ότι η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), η Παγκύπρια Συντεχνία ΙΣΟΤΗΤΑ, η Δημοκρατική Εργατική Ομοσπονδία Κύπρου (ΔΕΟΚ) και η Φοιτητική Ένωση του Τεχνολογικού Πανεπιστημίου Κύπρου (ΦΕΤΕΠΑΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Στο στάδιο της συζήτησης των νομοσχεδίων παρευρέθηκαν επίσης το μέλος της επιτροπής κ. Αντρέας Καυκαλιάς και το μη μέλος της επιτροπής κ. Χρύσης Παντελίδης.

 Σκοπός του πρώτου νομοσχεδίου είναι η τροποποίηση του περί Τεχνολογικού Πανεπιστημίου Κύπρου Νόμου, ώστε να ιδρυθεί στο ΤΕΠΑΚ ακαδημαϊκή οντότητα με το όνομα «Ακαδημία Επαγγελμάτων Φιλοξενίας Κύπρου», στην οποία θα ενταχθεί το ΑΞΙΚ.

 Ειδικότερα, σύμφωνα με το πρώτο νομοσχέδιο, όπως αυτό αρχικά κατατέθηκε στη Βουλή προβλέπονται μεταξύ άλλων τα ακόλουθα:

1. Παρέχεται η εξουσία στο συμβούλιο του ΤΕΠΑΚ να εκδίδει κανονισμούς για τη ρύθμιση του τρόπου λειτουργίας της πιο πάνω ακαδημαϊκής οντότητας και για άλλα συναφή θέματα.
2. Παρέχεται η δυνατότητα προσφοράς των προγραμμάτων σπουδών του ΑΞΙΚ και στην αγγλική γλώσσα, πέραν των επίσημων γλωσσών.
3. Θεσπίζεται η δυνατότητα μεταφοράς του προσωπικού του ΑΞΙΚ στο ΤΕΠΑΚ με ειδικό νόμο.

 Σκοπός του δεύτερου νομοσχεδίου είναι η θέσπιση νομοθεσίας για τη ρύθμιση της μεταφοράς του προσωπικού του ΑΞΙΚ στο ΤΕΠΑΚ, λόγω της ένταξης του ΑΞΙΚ σε αυτό.

 Ειδικότερα, στο δεύτερο νομοσχέδιο, όπως αυτό αρχικά κατατέθηκε στη Βουλή, προβλέπονται μεταξύ άλλων τα ακόλουθα:

1. Παρέχεται η δυνατότητα στο προσωπικό του ΑΞΙΚ (μόνιμο προσωπικό και εργοδοτούμενοι αορίστου χρόνου) να επιλέξει είτε να ενταχθεί στο ΤΕΠΑΚ ως Ειδικό Εκπαιδευτικό Προσωπικό είτε να παραμείνει στη δημόσια υπηρεσία.
2. Μεταφέρονται και διασφαλίζονται τα συνταξιοδοτικά, μισθολογικά και άλλα ωφελήματα του προσωπικού που θα επιλέξει να ενταχθεί στο ΤΕΠΑΚ.

 Σημειώνεται ότι τα υπό εξέταση νομοσχέδια κατατέθηκαν στη Βουλή των Αντιπροσώπων και εξετάστηκαν από την επιτροπή μαζί με τους ακόλουθους τρεις κανονισμούς που τιτλοφορούνται ως ακολούθως:

1. «Οι περί Τεχνολογικού Πανεπιστημίου Κύπρου (Σχολές και Τμήματα κατά Σχολή) (Τροποποιητικοί) Κανονισμοί του 2022».
2. «Οι περί Τεχνολογικού Πανεπιστημίου Κύπρου (Ακαδημία Επαγγελμάτων Φιλοξενίας Κύπρου) Κανονισμοί του 2022».
3. «Οι περί Τεχνολογικού Πανεπιστημίου Κύπρου (Φοιτητικά Θέματα και Θέματα Σπουδών) (Τροποποιητικοί) Κανονισμοί του 2022».

 Ωστόσο, για λόγους που άπτονται νομικών ζητημάτων και ειδικότερα μεταξύ άλλων για σκοπούς θέσπισης της σχετικής εξουσιοδότησης για την έκδοση των υπό αναφορά κανονισμών, κρίνεται σκόπιμο όπως οι πιο πάνω αναφερόμενοι κανονισμοί τεθούν ενώπιον της ολομέλειας του σώματος προς έγκριση σε μεταγενέστερο στάδιο, αφού προηγηθεί η ψήφιση των υπό συζήτηση νομοσχεδίων σε νόμους.

 Στο πλαίσιο της συζήτησης του πρώτου νομοσχεδίου ενώπιον της επιτροπής, ο εκπρόσωπος του Υπουργείου Παιδείας, Πολιτισμού, Αθλητισμού και Νεολαίας ανέφερε ότι κρίθηκε αναγκαία η ίδρυση της Ακαδημίας Επαγγελμάτων Φιλοξενίας Κύπρου, η οποία θα υπάγεται στο Τμήμα Διοίκησης Τουρισμού και Φιλοξενίας της Σχολής Διοίκησης Τουρισμού, Φιλοξενίας και Επιχειρηματικότητας του ΤΕΠΑΚ, λαμβανομένων υπόψη των διεθνών και ευρωπαϊκών τάσεων στον τομέα της ανώτερης εκπαίδευσης, καθώς και της ευρύτερης στρατηγικής για την προώθηση του τουρισμού στη Δημοκρατία. Περαιτέρω, ο πιο πάνω εκπρόσωπος επισήμανε μεταξύ άλλων τα ακόλουθα οφέλη τα οποία θα επέλθουν από τις προωθούμενες ρυθμίσεις:

1. Ενοποίηση της δημόσιας ανώτερης εκπαίδευσης στον τομέα του τουρισμού κάτω από ένα ακαδημαϊκό ίδρυμα.
2. Ορθολογιστική ανάπτυξη του ΑΞΙΚ με την ένταξή του στο ΤΕΠΑΚ.
3. Διασφάλιση της ποιότητας και αναβάθμιση της ακαδημαϊκής επάρκειας των προσφερόμενων ακαδημαϊκών προγραμμάτων του ΑΞΙΚ.
4. Δυνατότητα προσφοράς επαγγελματικών προγραμμάτων βάσει των υφιστάμενων και μελλοντικών αναγκών της τουριστικής βιομηχανίας της Κύπρου.
5. Δυνατότητα σύναψης νέων συμφωνιών σε τοπικό και διεθνές επίπεδο.
6. Σύζευξη επαγγελματικών και ακαδημαϊκών προγραμμάτων προς όφελος της βιομηχανίας τουρισμού και των αναγκών της αγοράς εργασίας.

 Επιπρόσθετα, ο ίδιος εκπρόσωπος ανέφερε ότι για την επίτευξη των πιο πάνω υπογράφηκε σχετικό Μνημόνιο Συνεργασίας μεταξύ του Υπουργείου Παιδείας, Πολιτισμού, Αθλητισμού και Νεολαίας και του ΤΕΠΑΚ. Ειδικότερα, με βάση την εν λόγω συμφωνία διασφαλίζεται ότι το ΑΞΙΚ θα συνεχίσει να παρέχει τριτοβάθμια, μη πανεπιστημιακή εκπαίδευση, με επαγγελματικό προσανατολισμό και ότι οι ήδη εγγεγραμμένοι φοιτητές θα συνεχίσουν και θα ολοκληρώσουν τις σπουδές τους στις υφιστάμενες εγκαταστάσεις του ΑΞΙΚ στη Λευκωσία.

 Ο πρύτανης του ΤΕΠΑΚ ανέφερε ότι οι αποφάσεις του ΤΕΠΑΚ για τη δημιουργία της Σχολής Διοίκησης Τουρισμού, Φιλοξενίας και Επιχειρηματικότητας, καθώς και την μεταφορά της έδρας της στην Πάφο, λήφθηκαν ομόφωνα από τη σύγκλητο και το συμβούλιο και εντάσσονται στο ευρύτερο πλαίσιο ανάπτυξης του ΤΕΠΑΚ.

 Ο δήμαρχος της Πάφου ενημέρωσε την επιτροπή για τη σχετική συμφωνία μεταξύ του ΤΕΠΑΚ και του δήμου Πάφου, καθώς και για τον σχεδιασμό ανέγερσης των εγκαταστάσεων στις οποίες θα μεταφερθεί η εν λόγω σχολή περιλαμβανομένης και της Ακαδημίας Επαγγελμάτων Φιλοξενίας Κύπρου στην οποία θα ενταχθεί το ΑΞΙΚ. Περαιτέρω, επεσήμανε ότι η απόφαση για τη μεταφορά του ΑΞΙΚ στην Πάφο είναι πολύ σημαντική, καθότι η Πάφος υποδέχεται το 38% του συνολικού τουρισμού του νησιού, ενώ το 40% της οικονομίας της Πάφου εξαρτάται από τον τουρισμό.

 Η πλειοψηφία των εμπλεκόμενων φορέων που παρευρέθηκαν στη συνεδρίαση της επιτροπής χαιρέτισαν την ίδρυση της Ακαδημίας Επαγγελμάτων Φιλοξενίας Κύπρου και την προωθούμενη αναβάθμιση του ΑΞΙΚ, νοουμένου ότι με την ίδρυσή της διασφαλίζεται η συνέχιση της λειτουργίας του ΑΞΙΚ και τα προγράμματα εκπαίδευσής του θα έχουν πρακτική κατεύθυνση εξυπηρετώντας τις ανάγκες της τουριστικής βιομηχανίας.

 Επισημαίνεται ότι αριθμός εμπλεκομένων φορέων εξέφρασαν έντονες επιφυλάξεις όσον αφορά τη μεταφορά του ΑΞΙΚ στο ΤΕΠΑΚ και τη στέγασή του σε κτηριακές εγκαταστάσεις στην Πάφο. Παράλληλα, αρκετοί από αυτούς κατέθεσαν υπομνήματα στα οποία μεταξύ άλλων τονίζεται ότι το αρμόδιο υπουργείο δεν προέβη σε κανένα διάλογο με τους ενδιαφερόμενους φορείς πριν από τη λήψη της συγκεκριμένης απόφασης, η οποία δεν τεκμηριώνεται με επιστημονική μελέτη ότι θα συμβάλλει στην αναβάθμιση του ΑΞΙΚ.

 Στο πλαίσιο της συνέχισης της συζήτησης των νομοσχεδίων, η επιτροπή ζήτησε πρόσθετα στοιχεία και επεξηγήσεις και υπέβαλε ερωτήματα προς τους αρμοδίους σε σχέση με τις πρόνοιές τους. Ειδικότερα, τα ερωτήματα αφορούσαν μεταξύ άλλων τη δυνατότητα συνέχισης της προσφοράς προγραμμάτων επαγγελματικής εκπαίδευσης από το ΑΞΙΚ μετά την ένταξή του στο ΤΕΠΑΚ, την εκμετάλλευση των υφιστάμενων εγκαταστάσεων του ΑΞΙΚ στη Λευκωσία, τον ρόλο της Ακαδημίας Επαγγελμάτων Φιλοξενίας Κύπρου, τη διασύνδεση των προγραμμάτων του ΑΞΙΚ με την αγορά εργασίας, τον τρόπο εισαγωγής φοιτητών στο ΑΞΙΚ, τη διασφάλιση των εργασιακών και άλλων δικαιωμάτων των υφιστάμενων φοιτητών του ΑΞΙΚ, τη μεταφορά του προσωπικού του ΑΞΙΚ στο ΤΕΠΑΚ και τη γλώσσα διδασκαλίας των προγραμμάτων του ΑΞΙΚ.

 Σημειώνεται ότι σε σχέση με τα πιο πάνω ερωτήματα η επιτροπή έτυχε γραπτής και προφορικής ενημέρωσης τόσο από το Υπουργείο Παιδείας, Πολιτισμού, Αθλητισμού και Νεολαίας όσο και από το ΤΕΠΑΚ.

 Στο στάδιο της περαιτέρω συζήτησης των υπό εξέταση νομοσχεδίων, μέλη της επιτροπής εξέφρασαν προβληματισμούς σχετικά με ορισμένες πρόνοιές τους που αφορούν μεταξύ άλλων την ονομασία της εν λόγω ακαδημαϊκής οντότητας, τις επιλογές εργοδότησης που παρέχονται στο προσωπικό του ΑΞΙΚ κατά τη μεταφορά του στο ΤΕΠΑΚ, καθώς και τη δυνατότητα προσφοράς προγραμμάτων σπουδών του ΑΞΙΚ και σε οποιαδήποτε άλλη ξένη γλώσσα πέραν της αγγλικής.

 Υπό το φως των πιο πάνω, η επιτροπή, κατά πλειοψηφία των μελών της, αποφάσισε όπως επιφέρει ορισμένες τροποποιήσεις στα κείμενα των νομοσχεδίων. Ειδικότερα στο κείμενο του πρώτου νομοσχεδίου αποφάσισε να επιφέρει τα ακόλουθα:

1. Την αλλαγή του ονόματος της ακαδημαϊκής οντότητας από «Ακαδημία Επαγγελμάτων Φιλοξενίας Κύπρου» σε «Ακαδημία Επαγγελμάτων Τουρισμού και Φιλοξενίας Κύπρου».
2. Την προσθήκη πρόνοιας σύμφωνα με την οποία προβλέπεται η δυνατότητα προσφοράς προγραμμάτων του ΑΞΙΚ και σε οποιαδήποτε άλλη ξένη γλώσσα πέραν των επίσημων γλωσσών, αντί μόνο στην αγγλική γλώσσα.

 Σε σχέση με το κείμενο τόσο του πρώτου όσο και του δεύτερου νομοσχεδίου, αποφάσισε την προσθήκη πρόνοιας με την οποία παρέχεται η δυνατότητα επιλογής στη διευθύντρια του ΑΞΙΚ και στον ανώτερο λειτουργό του ΑΞΙΚ, εάν το επιθυμούν, να μεταφερθούν σε θέσεις διοικητικού προσωπικού, πέραν της δυνατότητας επιλογής τους για μεταφορά σε θέσεις ειδικού εκπαιδευτικού προσωπικού.

 Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιον της και αφού επέφερε στα νομοσχέδια όλες τις αναγκαίες νομοτεχνικές διορθώσεις και αλλαγές, επιφυλάχθηκε να τοποθετηθεί επί των νομοσχεδίων, όπως αυτά τροποποιήθηκαν σύμφωνα με τα πιο πάνω, κατά τη συζήτησή τους στην ολομέλεια του σώματος.

5 Ιουλίου 2022

ΚΣ/ΧΜ/ΜΕ

(Αρ. Φακ.: 23.01.063.081-2022, 23.01.063.082-2022)